**JEGYZŐKÖNYV**

**Készült:** Zalaszentgrót Város Önkormányzata Képviselő-testületének 2014. 07. 24-én 1600 órai kezdettel tartott rendes üléséről.

**Jelen vannak:** Baracskai József polgármester

 Dr. Simon Beáta jegyző

 Dr. Schvarcz Csaba alpolgármester

 Gelencsér István képviselő

 Dr. Varga Tamás képviselő

 Balogh Gábor képviselő

 Mórocz Tibor képviselő

 Halászné Dukai Ágota műszaki osztályvezető

 Ujvári Éva pénzügyi osztályvezető

 Horváth Zoltán a Szentgróti Víz-és Fürdő Kft. ügyvezetője

 Németh Béla tankerületi igazgatató

**Igazoltan távol maradt:** Dr. Tihanyi Ottó képviselő

 Beke László képviselő

 Kovács László képviselő

**Jegyzőkönyvvezető:** Saska Zsuzsa

**Baracskai József:** Köszöntöm a megjelenteket, megállapítom, hogy a képviselő-testület 6 tagja jelen van, így határozatképes, az Egyebek napirendi pontban kiosztásra került a „Helyi Választási Bizottsági tagok megválasztása” című előterjesztés.

Kérem, aki egyetért a kibővített napirendi pontok tárgyalásával szavazzon.

A képviselő-testület 6 igen szavazattal egyetért a kibővített napirendi pontok tárgyalásával.

**Napirendi pontok:**

1. Lejárt határidejű határozatok végrehajtása
2. Zalaszentgrót Város Önkormányzatának a Polgármesteri Hivatal köztisztviselőit megillető juttatásokról és támogatásokról szóló 9/2002. (IX.30.) számú rendeletének felülvizsgálata

Előadó: Baracskai József polgármester

Tárgyalja: Pénzügyi és Ügyrendi Bizottság

1. Településrendezési eszközökkel kapcsolatos vélemények elfogadása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Beszámoló a fürdő működéséről

Előadó: Baracskai József polgármester

Tárgyalja: Gazdasági és Városfejlesztési Bizottság

1. Megállapodás megkötése a Szimat Állatvédő Egyesülettel

Előadó: Baracskai József polgármester

Tárgyalja:Gazdasági és Városfejlesztési Bizottság

1. A Zalaszentgróti Szociális és Gyermekjóléti Alapszolgáltatási Központ alapító okiratának módosítása

Előadó: Baracskai József polgármester

Tárgyalja: Humán Ügyek Bizottsága

1. „Területi együttműködést segítő programok kialakítása az önkormányzatoknál a konvergencia régiókban” című pályázat benyújtása

Előadó: Baracskai József polgármester

Tárgyalja: Pénzügyi és Ügyrendi Bizottság

1. A Zalaszentgróti Közös Önkormányzati Hivatal épületének energetikai felújítása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Csáford - Alsóhegy vízvezeték rendszer átvétele

Előadó: Baracskai József polgármester

Tárgyalja: Gazdasági és Városfejlesztési Bizottság

1. Csapadékvíz elvezető rendszer üzemeltetésbe adása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Köztéri alkotások elhelyezése

Előadó: Baracskai József polgármester

Tárgyalja: Gazdasági és Városfejlesztési Bizottság

1. Klebelsberg Intézményfenntartó Központ Zalaszentgrót Tankerületének elhelyezése

Előadó: Baracskai József polgármester

Tárgyalja: Gazdasági és Városfejlesztési Bizottság

1. Deák Ferenc Általános Iskola, Gimnázium és Alapfokú Művészeti Iskola Zrínyi Miklós Székhelyiskola tetőszerkezet felújítási munkálataihoz műszaki ellenőr alkalmazása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Forrás kiegészítés biztosítása a mezőgazdasági közmunkaprogram keretében beszerzendő eszközök megvásárlásához

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés a városért végzett közösségi tevékenység honorálásáról

Előadó: Baracskai József polgármester

1. Kérdések, interpellációk
2. Egyebek
3. Helyi Választási Bizottság tagjainak megválasztása.

 **1. sz. napirendi pont**

**Lejárt határidejű határozatok végrehajtása.**

*A napirendhez tartozó előterjesztés a jegyzőkönyv mellékletét képezi.*

**Baracskai József**: A lejárt határidejű határozatok végrehajtásában módosításra került a 66/2014. (VI.26.) számú határozat.

Kérem, aki elfogadja a 66/2014.(VI.26.) számú határozat módosítását szavazzon.

A képviselő-testület 6 igen szavazattal az alábbi határozatot hozta:

**84/2014. (VII. 24.) számú képviselő-testületi határozat**

Zalaszentgrót Város Önkormányzatának képviselő-testülete a 66/2014. (VI.26.) számú határozatát az alábbiak szerint módosítja.

Zalaszentgrót Város Önkormányzat Képviselő-testülete térítésmentesen átadja a Zalaszentgróti Rendőrőrs tulajdonába az előterjesztésben részletezett lézer nyomtatót, a hozzátartozó tonert és fénymásolópapírt; valamint a Zalaszentgróti Közös Önkormányzati Hivatal tulajdonában levő 4 db használt monitort.

A képviselő-testület felkéri a polgármestert, hogy tegye meg a szükséges intézkedéseket.

Határidő**:** 2014. július 31.

Felelős**:** Baracskai József polgármester

 Dr. Simon Beáta jegyző

Kérem, aki elfogadja a lejárt határidejű határozatok végrehajtásáról szóló beszámolót, szavazzon.

A képviselő-testület 6 igen szavazattal elfogadta a beszámolót.

**2. sz. napirendi pont**

**Zalaszentgrót Város Önkormányzatának a Polgármesteri Hivatal köztisztviselőit megillető juttatásokról és támogatásokról szóló 9/2002. (IX.30.) számú rendeletének felülvizsgálata**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Pénzügyi és Ügyrendi Bizottság megtárgyalta, elfogadásra javasolja a képviselő-testületnek.

**Dr. Simon Beáta**: Az előterjesztés részletesen tartalmazza azokat a jogszabályi pontokat, mely alapján az önkormányzati köztisztviselőket megillető juttatások átadására vonatkozó szabályozás változása miatt indokolt a helyi rendelet módosítani. A szabályozás lényegi kiegészítése a családalapítási támogatás, amely javaslatunk szerint egy egyszeri 200.000,-Ft-os támogatást lenne. A bevezetése a Pénzügyi és Ügyrendi Bizottság által is javasolt. Tájékoztatásul mellékelten megküldtük a képviselő-testületi tagok számára a közszolgálati szabályzatot, amely egy részletesebb szabályrendszert dolgoz ki az egyes juttatásokra az általános szabályokon kívül. Ennek a szabályzatnak az elfogadása nem képviselő-testületi hatáskör, munkáltatói jogkörben került kibocsátásra, kiegészítve azokkal az elemekkel, melyeket a helyi rendelet is tartalmaz. Elfogadásra javasolom a képviselő-testületnek.

**Baracskai József:** Remélem, minél több családalapításhoz veszik igénybe a támogatást.

Kérem, aki egyetért a rendelet módosításával, szavazzon.

*A képviselő-testület 6 igen szavazattal megalkotta a 21/2014.(VII. 25.) sz. önkormányzati rendeletét a Polgármesteri Hivatal köztisztviselőit megillető juttatásokról és támogatásokról szóló  9/2002. (IX.30.) sz. rendeletének módosításáról.*

**3. sz. napirendi pont**

**Településrendezési eszközökkel kapcsolatos vélemények elfogadása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Köszöntöm a Béke utcában lakó és dolgozó vendégeket.

A településrendezési tervet 10 évente felül kell vizsgálni, véleményezésre kiküldtük az anyagokat a vállalkozóknak, lakosságnak. Különböző észrevételek érkeztek, ami örvendetes, hogy az egyes társadalmi rétegek részvétele ez ügyben megjelent. Az előterjesztés mellékletében láthatják a véleményeket, különböző igazgatási szervek által készített tanulmányokat.

**Mórocz Tibor**: A Gazdasági és Városfejlesztési Bizottság megtárgyalta, az ülésen részt vettek többen a Béke utca lakói közül. Elfogadásra javasoltuk a képviselő-testületnek, azzal a kiegészítéssel, hogy készüljön egy környezetvédelmi tanulmány.

**Baracskai József:** Ez egy hosszú folyamat eredménye. Több egyeztetésen, tárgyaláson vagyunk túl, egy olyan alapelvet tűztünk ki a településrendezési tervnél, hogy amennyiben lehetséges jogosultságokat ne korlátozzunk, ne szüntessünk meg. Úgy gondolom minden kérésnek eleget tettünk, kérem a képviselő-testületet, támogassa a határozati javaslatot.

**Dr. Schvarcz Csaba:** Részt vettem az egyeztetésen, személyesen is megkerestek a Béke utcából a tárgyalási szakaszban. A kommunikációt minden tekintetben fontosnak tartom, például az internetes felületen. Kis gondot jelentett, hogy nem minden böngészővel lehetett megnyitni a programot, de ezt orvosolták. Egy kényes, érzékeny témáról szól a napirend, hosszú időre meghatározott döntést hoz a város életében, elfogadásra javaslom a képviselő-testületnek. Az előterjesztés tartalmazza a lakosság kérelmét, a jövőben figyeljük, hogy minél jobb legyen a kommunikáció a lakossággal.

**Gelencsér István:** Több vállalkozó fordult hozzám, hogy módosítást kérjen, ez a településrendezési tervben megvalósult, ezeket figyelembe kell venni, így tudunk több munkahelyet teremteni. Ezzel a módosítással lehetőség nyílik arra, hogy több embert tudjanak foglalkoztatni Zalaszentgróton a jövőben. Bízom benne, hogy mindenki megelégedésére valósul meg a településrendezési terv.

**Baracskai József:** A társadalmi részvételt fontosnak tartom, hisz minél többet beszélünk róla, annál jobb döntés fog születni. A Gazdasági és Városfejlesztési Bizottság ülésen a lakók nagy számú részvétele döntötte el, hogy miket emeljünk be az utcának a besorolásába.

Kérem, aki egyetért a határozati javaslattal szavazzon.

A képviselő-testület 6 igen szavazattal az alábbi határozatot hozta:

**85/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete a tervezett településrendezési eszközökre vonatkozóan beérkezett véleményeket megtárgyalta és azokra adott tervezői válasszal egyetértve az előterjesztés 1. számú melléklete szerint hozza meg az indoklást tartalmazó döntését.

A képviselő-testület felkéri a polgármestert, hogy a rendelkezésre álló anyagot küldje meg az állami főépítésznek végső szakmai véleményezés céljából.

Határidő: azonnal

Felelős: Baracskai József polgármester

**4.sz. napirendi pont**

**Beszámoló a fürdő működéséről**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Köszöntöm Horváth Zoltán fürdővezetőt. Nagyon sokat foglalkoztunk a fürdővel, az előző években láthattuk a fejlesztési lehetőségeit, korlátait, ki van téve az időjárásnak, ennek megfelelően kell helyt állni. Egyre több programot viszünk a fürdőbe.

A költségvetés finanszírozásánál látjuk, hogy azt a hitelt, amit 2007 évben felvett a Kft. sajnos rányomja a bélyegét az egész fürdő fejlesztésére, hiszen egy 10 milliós forrást vesz el tőlünk évente.

Az előterjesztés 2. sz. melléklete tartalmazza a hitel jelenlegi állását, eddig 43 millió forintot fizettünk vissza a 40 millió forintos hitelre és még hátra van még 22 millió forint tartozás a mai árfolyam szerint. Az eszközállomány, amit akkoriban megvettünk, már szinte nullára íródott és nem csak papír szerint, hanem fizikálisan is. A Gazdasági és Városfejlesztési Bizottság ülésen és egyéb más fórumon sokat beszéltünk a fürdő jövőjéről. Az önkormányzat új telekadót vezetett be a fürdő környékén megvásárolt ingatlanokra, kicsit ösztönzően, hogy belefogjanak egy beruházásba. Az elkövetkezendő Európai Uniós forrásokkal élni kell, az ügyvezető úrral beszéltünk az energiatakarékosság lehetőségeiről. A gépészeti állományt is hamarosan fel kell újítani, ami sajnos több 10 millióba kerül. Anyagi forrás hiányában csak azt a szintet tudjuk tartani, ami egyébként a visszajelzések alapján elég jónak mondható.

**Gelencsér István**: A fürdő problémáját évek óta ismerjük és nagy vágyunk, hogy egész évben tudjuk üzemeltetni. A hőátadás a Coca-Colától szerződés alapján történik, tudunk-e ezzel fixen tervezni egész évben?

**Baracskai József:** Volt egy alapszerződés, amelynek megkötésekor közös kútról ment a fürdő és a NATURAQUA, azóta már van két másik kút, amire nem vonatkozik ez a megállapodás. Ennek ellenére nagyon jó a kapcsolat a NATURAQUA vezetőivel, kapjuk is a hőt, de nem megfelelő formában. Az utolsó bejáráson megbeszéltük, hogy az eredeti hőszivattyút, ami a mi kutunkon van, azt kellene beindítani. Ezt a hőszivattyút kellene megvásárolni, az összegéről is szó eset, így nem kellene hőveszteséggel számolni.

**Horváth Zoltán:** Az elmúlt években a hőátadás 42-43 fok volt, jelenleg 41 fokra esett vissza, ekkor kezdtük el keresni az okát, mert nekünk ez többlet energiaköltséget jelent. A helyszíni bejáráson ígéretet kaptunk a NATURAQUA-tól, hogy további tárgyalásokat folytatnak a hőszivattyú átadásáról. Erre az évre szóbeli megállapodásunk van a hőmennyiség átadásáról, ők mérik, hogy hány fokot küldenek, mi ezt leigazoljuk, illetve regisztráljuk azt hogy hozzánk mennyi érkezett. Bízzunk benne, hogy érkezik a meleg nyár, ugyanis a hő szempontjából a legkisebb szél is befolyásolja a víz hőmérsékletét a hőátadásnál, így még több energiát kell felhasználni. Természetesen ha átvesszük a hőszivattyút, az energiatöbbletet jelent hogy azt üzemeltetni kell, de a tapasztalatunk szerint nagyobb teljesítményt tud biztosítani, mint amit jelenleg kapunk a NATURAQUÁ-tól.

**Dr. Schvarcz Csaba:** Azért javasoltam a fürdő beszámolót, hogy ne az év végén derüljön ki, mennyire veszteséges, vagy mennyit kell még rá költeni, mert ez több éven keresztül így történt. Október-november hónapokban került a beszámoló a képviselő-testület elé, akkor szembesültünk a kiadásokkal. Reális adatok ismeretében szembesüljünk azzal, hogy sajnos a fürdőnek a rentabilitása sok paramétertől függ. Az adatokból kiderül, hogy a 2013. évhez viszonyítva a látogatói forgalom növekedett, ez megnyugtató. Ebben nagy szerepe van, hogy a szűkös lehetőségek mellett is megpróbálunk megfelelő körülményeket teremteni. Egy dolgot hiányoltak, hogy nem szólt a zene, nem voltak olyan programok, amiket én évek óta folyamatosan és rendszeresen szoktam emlegetni. Embereket és főleg zalaszentgróti embereket csakis kizárólag plusz programokkal lehet becsábítani, itt a saját szervezésű programra gondolok. Sajnos a fürdő műszaki állapota az idő múltával felújításra szorul, ami egy komoly beruházást jelent. Szükség van egy olyan beruházó idecsábítására, aki a saját maga hasznára és a város lakosainak az érdekében fejleszteni tudná a fürdőt.

**Baracskai József:** Kérem, aki elfogadja a fürdő beszámolóját, szavazzon.

A képviselő-testület 6 igen szavazattal az alábbi határozatot hozta:

 **86/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete, mint a Szentgróti Víz – és Fürdő Kft egyszemélyes tulajdonosa, a gazdasági társaság legfőbb szerve a Szentgróti Víz- és Fürdő Kft ügyvezetőjének a fürdő működésével kapcsolatos beszámolóját elfogadja.

**Határidő:** 2014. július 24.

**Felelős:** Baracskai József

**5.sz. napirendi pont**

**Megállapodás megkötése a Szimat Állatvédő Egyesülettel**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az önkormányzat kötelező feladataihoz tartozik az ebrendészeti feladatok ellátása, ehhez hatékony segítséget nyújtott a Szimat Állatvédő Egyesület, így nem kerültek elaltatásra állatok. Nem csak a gyepmesteri telep teendőivel foglalkoznak, hanem egy állatvédelmi járőrszolgálatot is ellátnak. Azzal a kéréssel fordult az Egyesület az önkormányzathoz, miszerint a Zalaszentgrót 010113/1 helyrajzi számú, Zalaszentgrót Város Önkormányzat tulajdonában lévő földterületből egy 500 m2-es területet kívánnak bérelni.A terület művelési ága kivett agyaggödör, ennek egy meghatározott része jelenleg hulladékudvarként üzemel. Az előterjesztés mellékleteként szerepel a megállapodás tervezet, melyben 15 évre kívánjuk bérbe adni a területet, egy bizonyos összeg fejében, ugyanis ingyenesen nem tudjuk bérbe adni. Nagyon sok kutya köszönheti az egyesületnek, hogy jó gazdára találtak.

**Mórocz Tibor**: A Gazdasági és Városfejlesztési Bizottság megtárgyalta, elfogadásra javasolja a képviselő-testületnek. Az egyesület egy nagyon lelkes csapatból áll, szeretném ha minél több ebnek jó gazdát találnának.

**Baracskai József**: Azonkívül, hogy elvégzik ezeket a feladatokat, a tagok a város életében is sokat segítenek.

**Dr. Schvarcz Csaba**: Testközelből ismerem az egyesület, illetve a gyepmesteri telep munkáját. Az önkormányzat is ellátja az ebrendészeti feladatot és az ehhez kapcsolódó állatgondozást, hiszen egy közfoglalkoztatott alkalmazásban áll a gyepmesteri telepen. Beigazolódott az, hogy Zalaszentgróton belül meg tudjuk oldani az állatvédelmi és ebrendészeti feladatokat. Az állatvédelmi törvény által előírt legfontosabb kitétel, hogy csak és kizárólag menthetetlen esetben altassunk el állatot. Az előterjesztés arról szól, hogy nem csak a feladat megoldásában, hanem a feladat eszközrendszerének a fejlesztésében is nagyon aktívan részt vesznek. Ez egy jó dolog az önkormányzat szűkös kereteit figyelembe véve, munkával nagyon sok minden kiváltható, a telep erre példa.

**Baracskai József**: Megerősödik az is, hogy a civil szervezeteket támogatni kell, hiszen segítséget nyújtanak az önkormányzat számára.

Kérem, aki egyetért a megállapodás megkötésével, szavazzon.

A képviselő-testület 6 igen szavazattal az alábbi határozatot hozta:

**87/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete hozzájárul a Zalaszentgrót Város Önkormányzata és a Szimat Állatvédő Egyesület (székhely: 8790 Zalaszentgrót, Malom u. 19., adószám: 18333398-1-20) között a Zalaszentgrót, 010113/1 hrsz.-ú kivett agyaggödör művelési ágú ingatlanból 500 m2 földterület használatáról szóló megállapodásnak az előterjesztés melléklete szerinti formában és tartalommal történő megkötéséhez.

A Képviselő-testület felhatalmazza a polgármestert a megállapodás aláírására.

A Képviselő-testület felkéri a jegyzőt, hogy a határozati javaslat egy példányának megküldésével a Szimat Állatvédő Egyesület elnökét a döntésről értesítse.

Határidő: kérelmező értesítése – 2014. július 28.

 megállapodás aláírása - 2014. július 31.

Felelős: Baracskai József polgármester

 Dr. Simon Beáta jegyző

**6. sz. napirendi pont**

**A Zalaszentgróti Szociális és Gyermekjóléti Alapszolgáltatási Központ alapító okiratának módosítása**

*A napirendhez tartozó előterjesztés a jegyzőkönyv mellékletét képezi.*

**Dr. Simon Beáta:** Az előterjesztés részletesen tartalmazza a pontokat, amelyek tekintetében az eddigi NRSZH ellenőrzés kapcsán, illetve a jogszabály megváltozása miatt indokolt az alapító okirat módosítása. A Humán Ügyek Bizottsága tárgyalta, elfogadásra javaslom a képviselő-testületnek.

**Baracskai József:** Kérem, aki egyetért az alapító okirat módosításával, szavazzon.

A képviselő-testület 6 igen szavazattal az alábbi határozatot hozta:

**88/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete jóváhagyja a Zalaszentgróti Szociális és Gyermekjóléti Alapszolgáltatási Központ az előterjesztés 1. számú mellékletét képező módosító okiratát és az előterjesztés 2. számú mellékletét képező, módosított egységes szerkezetbe foglalt alapító okiratát.

A Képviselő-testület felhatalmazza a polgármestert a módosító és az alapító okirat aláírására.

A Képviselő-testület felkéri a jegyzőt, hogy a Magyar Államkincstár Zala Megyei Igazgatóságánál a szükséges dokumentumokkal ellátva kezdeményezze a törzskönyvi adatok átvezetését.

Határidő: 2014. július 31.

Felelős: Baracskai József polgármester

 Dr. Simon Beáta jegyző

**7. sz. napirendi pont**

**„Területi együttműködést segítő programok kialakítása az önkormányzatoknál a konvergencia régiókban” című pályázat benyújtása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Ez egy ÁROP pályázat, a teremben látható egy tábla, mely szerint sikeresen szerepeltünk egy előző ÁROP programon. A jelenlegi pályázat még csak társadalmi egyeztetésen van, véleményem, hogy be kell adni, még jobban próbáljuk meg fejleszteni az esélyegyenlőséget. A pályázatot járási székhelyek nyújthatják be, a Megyei Közgyűlés munkatársaival tárgyaltam, egységesen kezelik a megye területén beadott pályázatokat. Az előterjesztés részletezi a kötelezően vállalt feladatokat, a támogatás 100%-os támogatottságot jelent, elfogadásra javaslom a képviselő-testületnek.

Kérem, aki egyetért a pályázat beadásával, szavazzon.

A képviselő-testület 6 igen szavazattal az alábbi határozatot hozta:

**89/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete egyetért azzal, hogy az Államreform operatív program „Területi együttműködést segítő programok kialakítása az önkormányzatoknál a konvergencia régiókban” című pályázat beadásra kerüljön. Zalaszentgrót Város Önkormányzatának Képviselő-testülete a pályázat keretében el nem számolható projekttervezési, pályázatírási, pályázat beadási, hatósági szerződéskötési és hatósági elszámolási feladatok elvégzésének megbízási díjára maximum 300.000,-Ft összegű fedezetet biztosít a 2014. évi költségvetés dologi kiadások sora terhére, mely összeg csak eredményes pályázat esetén fizethető ki.

Zalaszentgrót Város Önkormányzatának Képviselő-testülete felhatalmazza a polgármestert a pályázat benyújtásához szükséges intézkedések megtételére, a projektek teljesítéséhez szükséges valamennyi eljárás lefolytatására, árajánlatok bekérésére és a legkedvezőbb ajánlattevőkkel történő szerződések megkötésére.

**Határidő:** 2015. október 31.

**Felelős:** Baracskai József polgármester

**8. sz. napirendi pont**

**A Zalaszentgróti Közös Önkormányzati Hivatal épületének energetikai felújítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Egy KEOP pályázatról van szó, egy környezetvédelmi energetikai operatív program, amely 100%-os támogatottságú. Szakemberek segítségével megvizsgáltuk, hogy mely intézményekre lehet beadni a pályázatot, úgy gondoltuk, hogy az Önkormányzati Hivatal épületével kezdjük. Az elkövetkezendőkben lesznek még ehhez hasonló pályázatok és újra be tudjuk adni.

**Mórocz Tibor:** A Gazdasági és Városfejlesztési Bizottság megtárgyalta, elfogadásra javasolta a képviselő-testületnek. Javasolják, hogy nem csak a normál energetikai rendszert kell felújítani. Már tavaly is adtunk be ehhez hasonló pályázatot, de nem kaptunk rá támogatást. A pályázathoz szükséges audit tanulmány elkészítése. A jelen pályázati felhívás keretében azon pályázatok nyújthatók be, melyekben a támogatási igény minimum 30 millió Ft, maximum összege pedig nem haladja meg a 150 millió Ft-ot. A támogatás mértéke 100%. A határidő szoros, mielőbb be kell adni. Az épület korszerűsítésének költség-meghatározása felmérési tervek, költségvetések készítése jelenleg is zajlik, és várhatóan a 15 millió és 150 millió forintos közbeszerzési határértékek közé fog esni. Ebből kifolyólag meghívásos közbeszerzési eljárás lefolytatására kötelezett Zalaszentgrót Város Önkormányzata.

**Baracskai József:** Egy több tárgyalásos körön vagyunk túl, ez előző pályázatunkat első körben elutasították, éltünk a fellebbezési jogunkkal, de még nem zárult le a pályázat. Köszönjük a figyelmeztetést, az energiatakarékosság auditja kapcsolódik egy másik nyertes projekthez, amelynek keretében a volt zeneiskola felújítása folyik.

**Gelencsér István**: Remélem, sikerül megtalálni a megfelelő pályázatírót, nagyon sok a pályázó. Tárgyaltunk a bizottsági ülésen egy pályázatíróval, azt a tájékoztatást adta, hogy csak akkor számolnak fel pályázatírási díjat, ha a pályázat nyer. Kereste-e az önkormányzat a pályázat írót?

**Baracskai József:** A 600 eFt a közbeszerzési eljárásköteles, mindenképpen el lehet számolni. Míg a közbeszerzés nincs kiírva, nem tudunk a kivitelezőről beszélni. Nekünk van már egy projektünk, melyet a volt zeneiskolára nyertünk, ezzel foglalkozunk, ingyenes auditot csinálunk. Annak a programnak a keretében a kistérségben 24 intézménynek az energetikai auditját végzik el ingyen, amit elnyertünk pályázaton. Többek között Zalaszentgróton az általános iskoláét, az óvodát, a művelődési központot. Ezekre a pályázatokra tömegével érkeznek a pályázatírók, hiszen minden pályázatíró keresi a lehetőséget.

**Mórocz Tibor:** A pályázatnál, hogy ki lesz az auditáló, a projektmenedzsment és maga pályázatíró, a közbeszerzés után kiválasztható, és legyen benne, hogy sikerdíjjal dolgoznak, viszont ezt nem tartalmazza a pályázat. A közbeszerzés lefolytatása kötelező az önkormányzatra nézve.

**Dr. Schvarcz Csaba**: Részt vettem a kistérségi tájékoztatón, vélemények szerint a felújítások, beruházások ellenőrzése, megtérülése legyen szem előtt, ne csak az legyen, hogy mindenképpen nyerjük meg a pályázatot. A zalaudvarnoki részönkormányzatnak is van két középülete, de itt nem rendszeres a kihasználtság, így a beruházott összeg megtérülése nem megfelelő. Olyan intézményeket lehetne bevonni, ahol rendszeresen működő tevékenység folyik.

**Mórocz Tibor**: Ebben a pályázatban minimum 30 millió forint van. Auditálás után kiderülne, hogy mitől lehetne gazdaságosabbá tenni az energiafogyasztást.

**Baracskai József**: Kérem, aki elfogadja a Zalaszentgróti Közös Önkormányzati Hivatal épület energia felújítási pályázat beadását, szavazzon.

A képviselő-testület 6 igen szavazattal a következő határozatot hozta:

**90/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete a Zalaszentgrót Közös Önkormányzati Hivatal épületének komplex energetikai felújítására pályázatot nyújt be.

A projekt építési munkálatainak lebonyolításához kapcsolódó közbeszerzési eljárás lefolytatásához, a közbeszerzésekről szóló 2011. évi CVIII. tv. 122.§ (1). bekezdésének megfelelő felelősségi rendjét az 1. számú melléklet szerinti tartalommal fogadja el.

A képviselő testület a projekt közbeszerzési eljárásának lefolytatására 600.000,- Ft (AM) megbízási díj ellenében dr. Kovács Lajost bízza meg, melyhez a pénzügyi fedezet a 2014. évi Költségvetés felújítási kiadások előirányzata „polgármesteri hivatal energia pályázat önrészéből” biztosított.

A Képviselő-testület felhatalmazza a polgármestert, a projektek teljesítéséhez szükséges valamennyi eljárás lefolytatására, árajánlatok bekérésére, a legkedvezőbb ajánlattevőkkel történő szerződések megkötésére és a projekt koordinálására.

**Határidő**: 2015. szeptember 30.

**Felelős:** Baracskai József polgármester

 Dr. Simon Beáta jegyző

**9. sz. napirendi pont**

**Csáford - Alsóhegy vízvezeték rendszer átvétele**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Már többször szerepelt a napirendek között, miszerint a lakók Csáford-Alsóhegyen vízvezeték rendszert építettek ki, amit át szeretnének adni az önkormányzatnak. Összességében egy 12 millió forintos vagyon lenne, a későbbiek során karbantartása, fenntartása szükséges.

**Mórocz Tibor:** A Gazdasági és Városfejlesztési Bizottság megtárgyalta, a tagok többsége nem javasolja az átvételét, ennek ellenére úgy gondoltuk, hogy döntsön a képviselő-testület.

**Baracskai József:** Az önkormányzat a víziközmű átvétele során kérte a szolgalmi jogok bejegyzésével kapcsolatos kérdések tisztázását. Ha a beruházás harmadik személy ingatlanán valósult meg, akkor a víziközműnek a vízvezetési szolgalmi jogát kell az ellátásért felelősre átruházni. Az átadás-átvételi eljárással kapcsolatban felmerülő valamennyi költség a döntéssel érintett magánszemélyeket terheli. A határozati javaslatban is megpróbáltuk kiküszöbölni, hogy a későbbiek során az önkormányzatnak hátránya származzon.

**Dr. Schvarcz Csaba**: Többször felmerült az a kérdés, hogy van-e az önkormányzatnak jogszabályi kötelezettsége arra, hogy átvegye a vizközművet, illetve ha nem teszi meg, szankcionálható-e?

**Baracskai József:** Az előterjesztés pontosan tartalmazza. Ha a víziközmű nem állami vagy önkormányzati beruházásban jön létre, a beruházó a víziközmű tulajdonjogát a víziközmű üzembe helyezésének időpontjában az ellátásért felelősre átruházza. Az átruházásról a felek szerződést kötnek. Víziközmű kizárólag az állam és települési önkormányzat tulajdonába tartozhat. A viziközmű létesítésekor pontosan le kellett volna szabályozni az átadás-átvételét az akkori képviselő-testületnek.

**Gelencsér István:** Tudomásom szerint magánkézben nem lehet, előbb-utóbb át kell venni az önkormányzatnak. A határozati javaslatban rögzítve van, hogy az átadásból származó költségeket a tulajdonosok fizetik, elfogadásra javaslom a képviselő-testületnek.

**Baracskai József**: Egyetértek Gelencsér képviselő úrral.

Kérem, aki elfogadja a víziközműrendszer átvételét, szavazzon.

A képviselő-testület 4 igen 1 nem és 1 tartózkodással az alábbi határozatot hozta:

**91/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete úgy dönt, hogy Császár Anett, Császár Renáta, Dóka Éva, Géri Kálmán, Izerné Kiss Helga, Kiss Géza, Kiss Gézáné, Kiss Sándor, Mesterházi György, Mesterházi Györgyné, Mészáros Ilona, Pál Károlyné, Reichel Erich, Varga Zoltán magánszemélyek nyilatkozatának értelmében a Csáford Alsóhegyen tulajdonukban lévő, 12.200.000,- Ft értékű vízvezeték hálózatot Zalaszentgrót Város Önkormányzata térítésmentesen átveszi. Az átadás-átvételi eljárással kapcsolatban felmerülő valamennyi költség a döntéssel érintett magánszemélyeket terheli.

Zalaszentgrót Város Önkormányzatának Képviselő-testülete egyetért azzal, hogy az átvett víziközmű hálózat az Aquazala Közszolgáltató Koncessziós Kft. (8790, Zalaszentgrót, Mező F. u. 27.) részére üzemeltetésre átadásra kerüljön.

Felhatalmazza a polgármestert a vízvezeték-hálózat térítésmentes átvételéről szóló - a határozatban megjelölt magánszemélyekkel kötendő -, valamint az üzemeltetésének átadására vonatkozó - az Aquazala Közszolgáltató Koncessziós Kft.-vel (8790, Zalaszentgrót, Mező F. u. 27.) kötendő - megállapodás aláírására.

**Határidő:** 2014. november 30.

**Felelős:** Baracskai József polgármester

 Dr. Simon Beáta jegyző

**10. sz. napirendi pont**

**Csapadékvíz elvezető rendszer üzemeltetésbe adása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Zalaszentgrót, Katalin lakótelepen a szennyvíz és csapadékvíz elvezető rendszer felújítása elindult. Az utolsó pillanatban történt a felújítás, hiszen a kiemelt szennyvízcsövek nagyon rossz állapotban voltak. A rendszert az önkormányzat üzemelteti, és a karbantartást is mi végezzük. Szeptember közepére a munkák befejeződnek, elnézést kérünk az ott lakóktól az esetleges kellemetlenségekért. A kivágott fákat természetesen valamilyen módon pótolni fogjuk. Az üzemeltetésbe adást át kívánjuk adni az AQUAZALA Kft-nek, előzetes tárgyalások alapján a csapadékvíz rendszer üzemeltetését 1 millió forint + ÁFA díjért vállalja. A rendszer használatáért a Kft. 700.000 Ft + ÁFA/év bérleti díjat fizet Zalaszentgrót Város Önkormányzata részére. A csapadékvíz elvezető rendszer az egész városban problémát okoz, az elkövetkezendőkben sorra fel kell újítani a rendszert, kiemelem a Kisfaludy utca, és a Kossuth L. utca kereszteződését. A Platán téren okoz még problémát a csapadék elvezetése esőzés után.

**Dr. Simon Beáta:** A határozatban szereplő összegek éves összegeket jelentenek.

**Baracskai József:** Fel kell mérni a csatornarendszert, dokumentálni, térképet készíteni. Vannak olyan részek ahol évtizedek óta nem történt felújítás.

Kérem, aki elfogadja a csapadékvíz elvezető rendszer üzemeltetésbe adását, szavazzon.

A képviselő-testület 6 igen szavazattal az alábbi nyilatkozatot hozta:

 **92/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete úgy dönt, hogy a Katalin lakótelep csapadékvíz rendszerének üzemeltetésével 2014. október 1-i kezdő időponttal határozatlan időre megbízza az Aquazala Kft.-t (8790 Zalaszentgrót, Mező F. u. 27.) 1.000.000 Ft + ÁFA/év díjért. A rendszer használatáért a Kft. 700.000 Ft + ÁFA/év bérleti díjat fizet Zalaszentgrót Város Önkormányzata részére.

A Képviselő-testület felhatalmazza a polgármestert az üzemeltetési szerződés aláírására.

**Határidő:** 2014. szeptember 30.

**Felelős:** Baracskai József polgármester

 Dr. Simon Beáta jegyző

**11. sz. napirendi pont**

**Köztéri alkotások elhelyezése**

*A napirendhez tartozó előterjesztés a jegyzőkönyv mellékletét képezi.*

**Baracskai József**: Már a 13. alkalommal tartottak szimpóziumot Zalaszentgróton a kortárs festők és szobrászok, akik városunkban alkottak két hétig. Az elkészült művek közül az „Úszó Fidzsi” című alkotásukat felajánlották a városnak, a Malomárok mellett a Ligetben szeretnénk elhelyezni. Ehhez alapot kell készíteni, amelynek várható költsége 50.000 Ft. Így egy újabb kortárs köztéri alkotással gazdagodik a város. A Képzőművészeti Egyetem hallgatói ebben az évben is a Villa Negrában töltik a nyári gyakorlatukat az itt készített alkotásokból felajánlanak egyet a város számára, melyet ha köztéri alkotás lesz az Egészségügyi Központ előtti parkosított részen szeretnénk elhelyezni. Ha egy kisplasztika, akkor valamelyik intézményünkben helyezzünk el. Az alap elkészítésének várható költsége 50.000,-Ft. Ez egy érték Zalaszentgróton, mind a Képzőművészeti Egyetem gyakorló helye vagyunk, ez egy rang számunkra. Idővel egy kortárs gyűjteménye lesz a városnak.

Kérem, aki egyetért a köztéri alkotások elhelyezésével, szavazzon.

A képviselő-testület 6 igen szavazattal az alábbi határozatot hozta:

**93/2014. (VII. 24.) számú képviselő-testületi határozat**

Zalaszentgrót Városi Önkormányzat Képviselő-testülete hozzájárul a Zalaszentgrót, 250/2 hrsz.-ú ligetben Gergely Réka és Gilly Tamás az „Úszó Fidzsi„ című alkotásának, valamint a Zalaszentgrót, Dózsa Gy. u. 5. szám, 372. hrsz.-ú Egészségügyi Központ előtti közterületen a Képzőművészeti Egyetem hallgatói által felajánlott alkotás felállításához. Egyben köszönetét fejezi ki a művészeknek az alkotások ingyenes felajánlásáért.

Az alapok elkészítéséhez szükséges 100.000 Ft összegre az Önkormányzat 2014. évi Költségvetésének általános fejlesztési céltartaléka fedezetet nyújt.

A képviselő-testület felkéri a polgármestert az alkotások elhelyezésével kapcsolatos további intézkedések megtételére.

**Határidő:** 2014. szeptember 30.

**Felelős:** Baracskai József polgármester

**12. sz. napirendi pont**

**Klebelsberg Intézményfenntartó Központ Zalaszentgrót Tankerületének elhelyezése**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Klebelsberg Intézményfenntartó Központnak az önkormányzat a volt pártházban adott helyett és felújított három irodát. A járási hivatalt bővíteni akarják, így új helyet kell találni számukra és a Roma Nemzetiségi Önkormányzatnak is. A volt gimnázium épületében kerülnek kialakításra az irodák. Az irodák felújítása kapcsán a Tankerületi Igazgató Úr kérte, hogy az önkormányzat biztosítson eszközöket és munkásokat. A gipszkarton válaszfalak elkészítését és 3 db beltéri ajtók és áthidalók elhelyezését maximum bruttó 220.000 Ft összegben vállaljuk. A tankerületnek is vannak anyagi lehetőségei, közmunkásai, akik besegítenek ezekbe a munkákba.

**Mórocz Tibor**: A Gazdasági és Városfejlesztési Bizottság megtárgyalta, abban maradtunk, hogy az önkormányzat kiszámolja pontosan, hogy milyen költséggel jár az átalakítás és milyen anyagot tudunk biztosítani. Az önkormányzat maximálisan segít a közmunkásaival, hogy az átalakítás megtörténjen. Szeretnénk, hogy az átalakítás zökkenőmentes, gördülékeny legyen és megvalósuljon a kért időpontra. Javaslom, hogy legyen egy felelős az önkormányzat és a tankerület részéről is, aki a munkákat ellenőrzi.

**Németh Béla:** A lakosság tájékoztatására elmondom, a Zalaszentgróti Tankerület jelenleg 200 főt foglalkoztat, 120 közalkalmazott Zalaszentgrót intézményeiben dolgozik. Másfél éves működésünk során fenntartói döntéssel nem mentettünk fel dolgozót és nyolc munkanélkülinek tudtunk közalkalmazotti munkaviszonyt biztosítani. Továbbra sem szeretnénk munkahelyeket megszüntetni. Augusztus 31-ig át kell adni az irodákat a Kormányhivatalnak, ezért szeretném ha egységesen értelmeznénk a problémát. A törvény a járási székhely rendelete a tankerületeket, a feladatokat és a kötelezettségeket a járási székhelyek települési önkormányzatához telepítette. A bizottsági ülésen is többször elhangzott, hogy az önkormányzat segítséget nyújt az átalakításban a tankerületnek, úgy gondolom, hogy a tankerület segít az önkormányzatnak, mert a kötelezettség az önkormányzatnál van. A tankerület felajánlott 500.000,-Ft-ot anyagvásárlásra, illetve az állományunkban lévő közmunkásoknak a közreműködését. A járási székhelyből adódnak rangbeli kötelezettségek. A határozati javaslatban ne az szerepeljen, hogy a két tanterembe való elhelyezésünket az önkormányzat támogatja, hanem biztosítja. Úgy gondolom, hogy a gipszkarton és az áthidalók az anyagi vállalásokat jelentetik, de magának a munkálatoknak az összessége az mind az önkormányzat feladata. A hivatal által betervezett 220.000,-Ft-hoz képest a tankerület 500.000,-Ft-ot fordít az átalakításra. A hivatal által kidolgozott költségtervezetben a festékanyagoknál 94.000,-Ft szerepel, ehhez képest már több mint 140.000,-Ft-ért vásároltunk festékanyagot. Félő, hogy nem tudunk határidőben beköltözni az irodákba, aggályosnak tartom ezt a fajta szervezetlenséget, eddig még semmi nem történt. Kérem, a határozati javaslatban szereplő határidő módosítását augusztus 25-26-ára. A beköltözés előtt az informatikai rendszer bekötése is időbe telik.

**Baracskai József:** Nem vállalom fel azt a felelőséget, hogy a képviselő-testület döntése nélkül elkezdjük a munkálatokat. A tankerület megalakulásánál biztosított az önkormányzat helyet, hozzájárultunk az irodák berendezéséhez, laminált lapoztuk az irodákat. A Tömegszervezetek Székházában is rendelkezésre álltak irodák azonban, kifogásolták, hogy nem egymás mellett vannak az irodák. Hogy ki segít, kinek, nem menjünk bele, az önkormányzat biztosítja a helyet és segítünk az átalakításban a közmunkások révén. A Kliknek van erre pénze, én nem a város pénzét szeretném költeni, a tankerület járuljon hozzá ezekhez a költségekhez. Nyilvánvaló, hogy meg kell teremteni a feltételeket, hogy beköltözhetőek legyenek az irodák. Ha a képviselő-testület megszavazza a határozati javaslatot, holnap elkezdődnek a munkálatok. Kérem, hogy a tankerület közmunkásai is nyújtsanak segítséget, és legyen egy felelős a tankerület részéről is, ne csak az önkormányzat részéről. A tankerületnek van műszaki végzettségű szakembere. Az irodák bútorzatát a Klik biztosítja.

**Mórocz Tibor**: A bizottsági ülésen kérésként hangzott el, hogy újból nézzük át az irodák felújításának a költségvetését, ez alapján döntsük el azt, hogy kinek mennyi az anyagrésze. Közösen találnunk kell egy időpontot, amikor be tudnak költözni, továbbá felelősöket kell megnevezni. Az önkormányzat költségvetése nem teszi lehetővé, hogy az összes költséget átvállalja.

**Dr. Simon Beáta**: A hivatalban a kollégákkal próbáltuk megosztani a költségeket, konkrét igények nem fogalmazódtak meg a hivatal irányában. Előfordulhat, hogy mikor elindul a tényleges beszerzés az összeg eltér a tervezettől. Ez egy meglévő épület esetében a fejújításba tartozik, mely adott esetben hozhat költségváltozást. A feladat végrehajtásának már megvan a felelőse a hivatal részéről, minden határozatban konkrétan nevesítve van, hogy ki a felelős. Elsősorban a polgármestert , és a jegyzőt lehetne felelősként, végrehajtóként nevesíteni. Itt nem erről van szó, a Műszaki Osztályról kerül kijelölésre egy személy, felelősként a határozatba behozni teljesen irreális. Azt érzem, hogy az Igazgató Úrnak nagy a bizalmatlansága felénk, az első héten nem történt semmi, hiszen nem volt képviselő-testületi döntés. A mai nap folyamán az intézmény közfoglalkoztatottja bejött a hivatalban, egyeztetni fogunk. Megállapodtunk, hogy pozitív képviselő-testületi döntés esetén a holnapi nap folyamán elindítjuk mindazt a folyamatot, amely a végrehajtást segíteni tudja. Itt is mindig volt párbeszéd, ekkora bizalmatlanságot nem kell feltételezni, hiszen amikor a képviselő-testület határozatokban feladatot ró, azt megpróbáljuk a szakmaiság mellett a legjobb tudásunk szerint végrehajtani.

**Baracskai József:** A szünidőben a sportcsarnokot festik, az iskolákat takarítják, az iskolában tetőfelújítás zajlik, a hivatal közmunkásaira is rengeteg feladat vár.

**Gelencsér István**: Külsős munkásokat is alkalmazunk a felújítás során? Feltétlen szükséges a határozati javaslatban foglalt határidő módosítása?

**Baracskai József:** A közfoglalkoztatottak között vannak szakemberek, várom a Klik közmunkásait is a felújítás során a feszültség elkerülése végett. Az anyagokat a holnapi nap folyamán biztosítsa a Klik, akkor a vizesblokkokat lehet meszelni. A felújítási munkák közben el tudják-e kezdeni az informatikai szereléseket?

**Németh Béla:** Az informatikai rendszer kiépítéséhez szükséges a beépített fal megléte, így a villanyszerelést sem tudják elkezdeni. A működésünket folyamatosan biztosítani kell, ami azt jelenti, hogy egy napon kell a szervergépet és az informatikai rendszerünket átszállítani, és üzembe helyezni. A villamos energiához szükséges anyagfelmérés sem történt meg, és olyan tevékenységek sem melyekhez nem kell kötelezettségvállalás. Eddig gyakorlatilag a Klik közmunkásai dolgoztak, az más kérdés, hogy nincs megfelelő szerszámunk, eszközünk, amit adott esetben nem tudunk nélkülözni.

**Dr. Simon Beáta:** Az augusztus első két hete a festési, kiépítési munkákkal telik, elkészítjük az ütemtervet, mely a munka szempontjából tartható. A közmunkásaink még a jelenlegi programjukat fejezik be, kapunk közmunkásokat a részönkormányzatoktól, időben meg fog valósulni az átépítés. Az önkormányzat részéről a lehető legmesszebbmenőkig megpróbáljuk az épületrészt olyan szintre hozni, hogy beköltözhető legyen. A vezetékkábelezés szempontjából értesíteni kell az informatikus gárdát, mi a feladatot mindenképpen meg fogjuk oldani.

**Németh Béla**: Ha nem tudjuk időben folytatni a munkát, szeptember 1-jén nem tudunk 200 embernek fizetést adni, ezért kértem a határidő módosítását.

**Baracskai József**: Értem a helyzet komolyságát, de nem az önkormányzat hozta létre ezt a helyzetet. Megpróbálunk mindenben megfelelni, szeretnénk ha a munkánkat el is ismernék valamilyen szinten. A határidőt augusztus 31 helyett augusztus 27-re javaslom módosítani, az önkormányzat ezt a határidőt tartani fogja, nem rajtunk fog múlni, ha bármiféle késedelem történik.

Kérem, aki a fenti módosítással elfogadja a Klebelsberg Intézményfenntartó Központ Zalaszentgrót Tankerületének elhelyezését, szavazzon.

A képviselő-testület 6 igen szavazattal az alábbi határozatot hozta:

**94/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete a Klebelsberg Intézményfenntartó Központ Zalaszentgróti Tankerületének a 8790 Zalaszentgrót, Batthyány u. 15. szám alatti volt gimnázium épülete emeleti részén található két egykori tanteremben való elhelyezését támogatja.

Zalaszentgrót Város Önkormányzata a 2014. évi Költségvetés fejlesztési tartalékénak terhére vállalja a gipszkarton válaszfalak elkészítését, 3 db beltéri ajtó és áthidalók elhelyezését maximim bruttó 220.000 Ft összegben.

A Képviselő-testület a fenti helyiségek karbantartási munkálatait azzal a kitétellel támogatja, hogy azok nem érinthetik a jelenleg fennálló szerkezeti állapotokat.

A Képviselő-testület felkéri Baracskai József polgármestert, hogy a döntésről a Tankerület vezetőjét értesítse, illetve az önkormányzati javaslat tankerületi elfogadása esetén a használati szerződést aláírja.

**Határidő:** 2014. augusztus 27.

**Felelős:** Baracskai József polgármester

*Dr. Varga Tamás elhagyta a termet*

**13. sz. napirendi pont**

**Deák Ferenc Általános Iskola, Gimnázium és Alapfokú Művészeti Iskola Zrínyi Miklós Székhelyiskola tetőszerkezet felújítási munkálataihoz műszaki ellenőr alkalmazása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Elkezdődött az iskola tetőfelújítása, ami tíz éve lett felújítva, de sajnos olyan munkát végeztek, hogy újból felújításra szorul. Több mint 15 millió forintot kell rá költeni. Műszaki ellenőrt szeretnénk alkalmazni, hogy ne történjen meg az előző felújítási probléma. Három árajánlat közül a legkedvezőbb ajánlattévőt, Hertelendy Győzőt javaslom megbízni. A megbízási díj fedezete az önkormányzat 2014. évi Költségvetésének általános fejlesztési tartalékából biztosított. A Gazdasági és Városfejlesztési Bizottság megtárgyalta, elfogadásra javasolja a képviselő-testületnek.

Kérem, aki egyetért a műszaki ellenőr alkalmazásával, szavazzon.

A képviselő-testület 5 igen szavazattal az alábbi határozatot hozta:

**95/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete a Deák Ferenc Általános Iskola, Gimnázium és Alapfokú Művészeti Iskola Zrínyi Miklós Székhelyiskola tetőszerkezet felújítási munkálatainak műszaki ellenőri feladatainak elvégzésére Hertelendy Győző (8341 Mihályfa, Petőfi u. 49.) egyéni vállalkozót bízza meg, Br.: 177.000Ft (AM) megbízási díj ellenében, melyre a pénzügyi fedezet az önkormányzat 2014. évi Költségvetésének általános fejlesztési tartalékából biztosított.

A Képviselő-testület felhatalmazza a polgármestert a szerződés megkötésére.

**Határidő:** 2014. július 30.

**Felelős:** Baracskai József polgármester

 Dr. Simon Beáta jegyző

**14. sz. napirendi pont**

**Forrás kiegészítés biztosítása a mezőgazdasági közmunkaprogram keretében beszerzendő eszközök megvásárlásához**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Pályázatot nyertünk a Kistérségi Startmunka mintaprogram mezőgazdasági programelemére. A pályázat beadásakor műtrágyaszóró és talajmaró munkagépek vásárlását is beterveztük, az akkori árak alapján összesen bruttó 533.400.- Ft összegben. A napjainkban kért árajánlatok alapján a két munkagép beszerzése összesen bruttó 688.848.- Ft-ot tesz ki, melyhez térítésmentesen kardántengelyt adnak.

A munkagépek megvásárlásához kiegészítő forrást kell biztosítani 155.448.- Ft összegben, Amennyiben a műtrágyaszórót és a talajmarót forrás hiányában nem tudjuk megvásárolni nem igényelhetjük meg a beszerzésükre nyújtandó támogatási összeget sem. Mindenkinek javaslom, hogy látogassa meg az önkormányzat mintakertjét, nagyon jó munkát végeznek az ott dolgozók. Elfogadásra javaslom a képviselő-testületnek.

**96/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete úgy dönt, hogy a Kistérségi Startmunka mintaprogram mezőgazdasági programelem megvalósításához szükséges műtrágyaszóró és talajmaró munkaeszközök beszerzési összegének kiegészítésére 155.448.- Ft-ot biztosít az önkormányzat 2014. évi költségvetése általános fejlesztési tartalékának terhére.

A Képviselő-testület felhatalmazza a polgármestert a munkaeszközök beszerzésére.

**Határidő:** 2014.augusztus 31.

**Felelős:** Baracskai József polgármester

**15. sz. napirendi pont**

**Döntés a városért végzett közösségi tevékenység honorálásáról**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Minden képviselőt levélben kértem, hogy tegyék meg javaslataikat, és a jelöltek méltatását is kértem. Egy előzetes egyeztetés után megszületett az előterjesztés határozati javaslatba. Legutóbb 2009. évben nyújtottunk át elismeréseket augusztus 20-án, a jelenlegi határozati javaslatban 17 személy, illetve kollektíva neve szerepel. Elfogadásra javaslom a képviselő-testületnek.

Kérem, aki elfogadja a városért végzett közösségi tevékenység honorálásáról szóló döntést, szavazzon.

A képviselő-testület 5 igen szavazattal az alábbi határozatot hozta:

**97/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót Város közösségi életében végzett munkája alapján elismerésben részesíti

* Bangó Dezsőt (Zalaszentgrót, Batthyány Lajos u. 26/B.),
* a „Csáfordi asszonyokat” (Vasáros Miklósné Zalaszentgrót, Csáfordi u. 55., Szabó Béláné Zalaszentgrót, Petőszegi u. 14., Németh Lászlóné Zalaszentgrót, Csáfordi u. 57., Juhász Beáta Zalaszentgrót, Csáfordi u. 44/A., Elekes Gézáné Zalaszentgrót, Lombos u. 14.),
* Csiszár Tibort és Csiszár Tibornét (Zalaszentgrót, Béke u. 33.),
* Ferenczi Imrét (Zalaszentgrót, Bem József u. 22/A.),
* Guitprechtné Molnár Erzsébetet (Zalabér, József Attila u. 4.),
* Györkös Dezsőt és Györkös Dezsőnét (Tekenye, Tölgyvári u. 32.)
* ifj. Krepsz Istvánt (Zalaszentgrót, Hegyalja u. 9.),
* Köllő Györgyöt és Köllő Györgynét (Zalaszentgrót, Ady Endre u. 16.),
* Kricsár Kamillt (Zalaszentgrót, Kinizsi tér 2.),
* Lelkes Márk (Biatorbágy, Dózsa György u. 6/A.),
* Máté P. Gábort (Zalaszentgrót, Katalin ltp. 6/B.),
* Soós Ferencnét (Zalaszentgrót, Honvéd u. 8.),
* Tarsoly Gézát (Zalaszentgrót, Széchenyi u. 39.),
* Túrós Dórát (Zalaszentgrót, Bartók Béla u. 11.),
* Varga Gábort (8800 Nagykanizsa, Vörösmarty út 32.),
* a Zalai Hazatérők Egyesületét (Zalaszentgrót, Batthyány Lajos u. 36.), valamint
* a Zalaszentgróti Városi Kamarakórust.

A Képviselő-testület felhatalmazza a polgármestert és a jegyzőt az elismerő oklevél átadására.

Határidő**:** 2014. augusztus 20.

Felelős**:** Baracskai József polgármester

**Egyebek**

**Balogh Gábor:** A csáfordi temetőben a vállalkozó sírkövesek munkájuk során több sírkövet megrongálnak, rápakolnak, kegyeletsértést követnek el. Kérem, intézzünk felhívást az ott dolgozó vállalkozóknak.

Megszűnt a postai szolgáltatás Csáfordon, a lakosság aláírást gyűjtött, levelet írtunk az igazgatóságnak. A válaszukat a csáfordi lakosság nem tudja elfogadni, kérésük, hogy hívjunk össze lakossági fórumot az ügyben és hívjuk meg a posta igazgatóját.

A város díszfáit dróttal kötözik meg, ami nem tesz jót a fának, a kaszálással is megsértik a fák törzsét.

**Baracskai József:** A fákat a vihar idején kötötték ki, természetesen fel kell hívni a figyelmét a vállalkozónak. Már többször felszólítottuk a vállalkozót, hogy figyeljenek a kaszálásnál, ezt újra megtesszük. A Postával kapcsolatban egyetértek. A temetővel kapcsolatos probléma, hogy a sírkövesek megsértik a sírokat, már a zalaszentgróti temetőben is többször okozott gondot. A temetőt fenntartó vállalkozónak kellene ellenőrizni ezeket, vagy felszólítani az adott vállalkozókat, hogy fokozott figyelemmel végezzék a munkájukat. Szóba jöhet egy temetőgondnok alkalmazása a problémák elkerülése végett. Köszönöm az észrevételeket.

 **Helyi Választási Bizottság tagjainak megválasztása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Kérem, aki egyetért a Helyi Választási Bizottság tagjainak megválasztásával, szavazzon.

A képviselő-testület 5 igen szavazattal az alábbi határozatot hozta:

**98/2014. (VII. 24.) számú képviselő-testületi határozat**

Zalaszentgrót Város Önkormányzatának Képviselő-testülete a választási eljárásról szóló 2013. évi XXXVI. törvény 23. §-ában foglaltak alapján a Zalaszentgróti Helyi Választási Bizottság tagjainak, illetve póttagjainak az alábbi személyeket választja meg:

Tagok:

* Kissné Dr. Varga Veronika, Zalaszentgrót, Dózsa Gy. u. 13.,
* Hidegné Nagy Ilona, Zalaszentgrót, Platán tér 3.
* Takácsné Husz Ildikó Margit, Zalaszentgrót, Kisszentgróti u. 5.

Póttagok:

* Kiss László, Zalaszentgrót, Kisszentgróti u. 13.
* Kiss Imre, Zalaszentgrót, Sportpálya u. 5.

Felkéri a jegyzőt, hogy a Helyi Választási Bizottságba megválasztott személyek részére a megbízólevelet adja ki és biztosítsa, hogy a választási eljárásról szóló 2013. évi XXXVI. törvényben előírt esküt vagy fogadalmat a megválasztásukat követő öt napon belül a polgármester előtt letegyék.

Felelős: Dr. Simon Beáta jegyző

Határidő: 2014. július 29.

További hozzászólás hiányában Baracskai József polgármester az ülést 1750 órakor bezárta.

Kmf:

Baracskai József Dr. Simon Beáta

 polgármester jegyző